stanford-oval/wikipedia huggingface dataset:
פוג'יין טולואו
מעוזי הגנה יעילים

מהמאה ה-12 ועד המאה ה-19 הסתובבו כנופיות של שודדים חמושים בדרום סין. תושבי דרום פוג'יין בנו תחילה מעוזים בראשי ההרים למטרות הגנה. מעוזים מוקדמים אלו התפתחו מאוחר יותר לפוג'יין טולואו.
החומות החיצוניות העבות (שני מטרים בתחתית שהלכו והצטמצמו למטר בחלק העליון) של הטולואו היו חסינות בפני חצים או נשק קל. הקטע התחתון של הקירות החיצוניים בגובה של מטר עד שני מטרים נבנה לעיתים מגושי גרניט או חלוקי נחל גדולים. קטע זה היה עמיד בפני ניסיונות חפירה, מכיוון שהשכבה החיצונית של חלוקי הנחל הונחה בכוונה כך שהקצוות הקטנים פונים החוצה – היה זה חסר תוחלת לתוקף לחלץ חלוקים אלו. חפירת מנהרה תחת החומה גם היא לא הייתה אפשרית, משום שקטע קיר זה הבנוי מחלוקים נמשך למעלה ממטר מתחת לפני הקרקע.
קטע החומה הבנוי מאדמה בנוי מאדמה נגוחה יחד עם תערובת סיד-חול-חרסית ומחוזק במקלות חזרן אופקיים לחיזוק צדי. החומה הייתה מוצקה כמו מצודה, חסינה אפילו לאש תותחים. ב-1934 השתלטה קבוצה של איכרים מנפת יונגדינג על אחד מהטולואו כחלק מהתקוממות נגד הממשל. הצבא ירה 19 פגזי תותח כנגד חומת הטולואו ואלו רק הותירו שריטות בלבד בחומה החיצונית.
החוליה החלשה במבצר היא בדרך כלל השער, אבל השער של פוג'יין טולואו תוכנן במיוחד להגנה. מסגרת השער הייתה בנויה מגוש גרניט מוצק, הדלתות הכפולות נבנו מלוחות עץ מוצקים חסיני אש בעובי 13 סנטימטר, מחוזקות בלוחות ברזל עבים. דלת השער הראשית נחסמה מבפנים באמצעות כמה מוטות עץ חזקים שהוכנסו אופקית ואנכית לחורים בגרניט. על מנת להגן בפני אויב שינסה להצית את הדלת הקדמית צוידו כמה דלתות בחלקן העליון במכלי מים על מנת לכבות הצתות.
כהגנה אקטיבית השתמשו דיירי פוג'יין טולואו בנשק חם כשהם יורים מחרכי הירייה בקומה העליונה של המבנה. בכמה פוג'יין טולואו נבנו פרוזדורים מעגליים לאורך החומה מצדה הפנימי על מת לאפשר תנועת אנשים ותחמושת.
מחקר

המונח "טולואו" הופיע לראשונה ברישומי נפת גָ'אנְגְג'וֹאוּ ב-1573 בתקופת שושלת מינג. ברישומים נכתב שבשל הגידול בפעילות השודדים, בנו כפריים רבים מעוזים מבוצרים וטלואו כאמצעי הגנה. משפחות רבות התאגדו יחד במעוז, וכמה מעוזים או טולואו התאגדו ומינו שומרים וצופים, שהיו על המשמר וצוידו בתופים וגונגים להשמעת אות אזעקה לכל סימן של פולשים או שודדים מתקרבים. בשל הסולידריות הרבה שבין דיירי הטולואו לא העזו כנופיות שודדים גדולות המונות אלפי איש לתקוף את תושבי הטולואו.
המונח "טולואו" הופיע מדי פעם בכמה שירים, מלבד זאת קיומם של הטולואו לא הופיע בזרם המרכזי של הספרות, והם לא הוזכרו בספרות המוקדשת למחקר של מגורי התושבים לפני 1956.
ב-1956 היה פרופסור לְיוֹ דוּן-גֶ'ן (刘敦桢), שעמד בראש מחקר המגורים של תושבי סין החוקר הראשון שערך מחקר על הפוג'יין טולואו. ספרו "היסטוריה של אדריכלות סינית עתיקה (中国古代建筑史) שיצא לאור ב-1964 תיאר את צֶ'נְגְצִ'י לוֹאוּ ואת יִיחְווָאי לוֹאוּ (艺槐楼).
באפריל 1957 התפרסם מאמרם של גָ'אנְג בּוּצְ'ייֵן (张步骞), ג'וּ מִינְגְצְ'וֵ'אן (朱鸣泉) וחוּ גָ'אנְלְיֵה (胡占烈) "מגורים של ההאקה בנפת יונגדינג של מחוז פוג'יין" (福建永定客家住宅) בביטאון של המכון הטכנולוגי של נאנג'ינג.
ב-1980 הופיע צֶ'נְגְצִ'י טוּלוֹאוּ בספר שכותרתו "היסטוריה של אדריכלות סינית עתיקה". מאז ואילך לא פסק זרם של חוקרים שהגיעו מסין עצמה, טאיוואן, יפן, אירופה ואמריקה לנפות יונגדינג וגָ'אנְגְג'וֹאוּ בפוג'יין על מנת לתור ולחקור את הטולואו. בולט ביניהם חְוָאנְג הָאנְמִין (כיום עומד בראש מכון תכנון האדריכלות בפוג'יין) שבילה עשרים שנים במחקר הטולואו של פוג'יין. התיזה של עבדות המאסטר שלו "המאפיינים המסורתיים והסגנון האזורי של מגורי אזרחים בפוג'יין" הושלם ב-1982 והתפרסם בכתב העת הסיני "ארכיטקט". חוקר יפני פרסם דו"ח "מחקר על מגורי אזרחים סיניים – הטולואו העגול והמרובע" שבעקבותיו יצא ספר ותערוכת צילומים ביפן ב-1989. ב-1997 האדריכל ההולנדי הרמן הרצברגר בחן את הפוג'יין טולואו, וב-1999 בחן ד"ר נוויל אגניו (Neville Agnew) ממכון השימור על שם גטי (Getty Conservation Institute) את טְייֵנְלְווֹקֶנְג, יוּ'צָ'אנְגְ לוֹאוּ וחֶגְווֵיְלוֹ.
הספר "פוג'יין טולואו" מאת חְוָאנְג הָאנְמִין יצא לאור בטאיוואן ב-1994. מהדורה מתוקנת ומשופרת יצאה לאור בסין ב-2003. הספר מכסה את ההיסטוריה של הטולואו, מאפייני הסגנון שלו, התפוצה הגאוגרפית שלו, פולקלור על טולואו וכו'. טרם יצאה לאור ספרות מחקר בנושא בשפות אחרות דוגמת אנגלית.
הערות שוליים

↑  קבוצה אתנית של סינים בני האן שמוצאם במרכז סין והתיישבו בדרום סין החל בתקופת שושלת צ'ין
1 2  Fujian Tulou.  UNESCO World Heritage Centre
1 2  Earthen Houses (Tulou), Fujian Province Macau Cultural Affairs Bureau]
↑  אלו קרויים גם וֵייווּ (围屋) או רק וֵיי (围) בכתבה של צֶ'ן לְיָאנְג Another cluster of Tulou in Longnan of Jiangxi bordering Fujian
צֶ'נְגְצִ'ילוֹאוּ
מקבץ צ'וּשִׂי טולואו
גִ'יצִ'ינְג לוֹאוּ
היכל האבות הקדמונים בגֶ'נְצֶ'נְג לוֹאוּ
מלך הטולואו - צֶ'נְגְצִ'י לוֹאוּ
ארבע הטבעות הקונצנטריות של צֶ'נְגְצִ'י לוֹאוּ
מקבץ טְייֵנְלְווֹקֶנְג טולואו
בּוּיוּן לוֹאוּ
יוּצָ'אנְג לוֹאוּ, מבנה בו חמש קומות
מבנה הזיגזג של יוּצָ'אנְג לוֹאוּ
מבנים חיצוניים
יסודות אבן של טולואו טיפוסי
באר מים פנימית ביוּצָ'אנְג לוֹאוּ
טכניקת השילוב בצורת λ של הרעפים בגג
הפרוזדורים בטלואו
מקבץ חֶקֶנְג טולואו בנפת נאנג'ינג
מלך הטולואו - צֶ'נְגְצִ'י לוֹאוּ
שער הכניסה שמסגרתו מגרניט
חרך ירייה בצֶ'נְגְצִ'י לוֹאוּ
רובה ששימש להגנה כנגד אויבים
השער הראשי של בּוּיוּן טולואו
פירוקסן

| --- | --- |

גוש בזלת מנוקד בפירוקסן (הגבישים השחורים) ובאוליבין (הכתומים)
 תכונות המינרל
 הרכב כימי:  XY(Si,Al)2O6
 מערך קריסטלוגרפי:  מונוקליני או אורתורומבי
 צורת הגביש:  גבישים קצרים דמויי מנסרה בעלי חתך ריבועי. לרוב מופע במקבץ גרגרי, קומפקטי, או עמודי
 צבע:  לרוב ירוק על גווניו, חום ושחור. אם כי ייתכנו גוונים בהירים של צהוב, סגול, חום וכחול.
 ברק:  זגוגי
 שקיפות:  שקוף למחצה עד אטום
 פצילות:  מושלמת בשני מישורים שביניהם זווית ישרה.
 שבירה:  בלתי שווה.
 קשיות:  5 עד 6.5 בסולם מוס
 משקל סגולי:  4-3.2
 שרטוט:  לבן
פּירוֹקְסֶן (או פּירוֹכּסֶן, Pyroxene) הוא קבוצה חשובה של מינרלים סיליקטיים בוני סלעים. מינרלים אלה נפוצים כחלק מסלעים מגמטיים (סלעי יסוד) וסלעים מותמרים רבים. הם נפוצים מאוד בסלעי בזלת וגברו.
היסטוריה

מקור השם פירוקסן הוא במילים היווניות "אש" (פירו) ו"זר" (קסנוס). הפירוקסן נמצא כנפוץ באזורי פעילות וולקנית כמשוקע בזכוכית געשית והיוונים פירשו את נוכחותו כזיהום של הזכוכית. אם כי, כיום ידוע כי מינרלי הפירוקסן מתגבשים בטמפרטורות גבוהות עוד בטרם התפרצות הלבה ולכן נראים כגופים זרים במסת האם הזכוכיתית.
תכונות

הפירוקסנים הם מינרלים אינוסיליקטים המסודרים במבנה של שרשראות בודדות של ארבעונים של סיליקה המאורגנות במערכות סימטריה מונוקליניות או אורתורומביות.
בגלל אופי קשרי השרשרת אצל הפירוקסנים, נוצרות קורות של יסודות במבנה הגורמות לשבירתם בזווית של 90 מעלות או 90 מעלות בקרוב. פצילות אופיינית זו היא אחד האמצעים להבחנה בין מינרלי הפירוקסן והאמפיבול הדומים זה לזה בשדה. כמו כן, הפירוקסנים ייווצרו כאשר ישנה נוכחות דלה של מים.
הנוסחה הכימית של הפירוקסן בנויה כווריאציות של XY(Si,Al)2O6, כאשר X הוא לרוב מגנזיום או ברזל (בפירוקסנים האורתורומבים) וסידן, נתרן, ברזל או מגנזיום (במונוקלינים). מנגן, אבץ או ליתיום נפוצים בכמויות קטנות אך לעיתים הם היונים העיקריים. Y מייצג את היונים בעלי הרדיוס הקטן יותר, בדרך כלל מגנזיום או ברזל אך לעיתים כרום, אלומיניום, מנגן, סקנדיום, טיטניום וונדיום.
לעומת האמפיבול ופצלת השדה, רק בחלק קטן מהמינרלים של קבוצת הפירוקסן אלומיניום מחליף סיליקה באתר הטטרהדרלי.
פירוקסנים במעטפת כדור הארץ

משפחת הפירוקסנים מהווה חלק חשוב בהרכבו של כדור הארץ. חלקה העליון של המעטפת כדור הארץ בנוי בעיקרו מאוליבין ופירוקסן. בחלק התחתון של כדור הארץ, מאבדים הגבישים האלו את צורתם האופיינית ונדחסים לצורה דחוסה יותר. הצורה הזאת נקראת על שם המינרל פרובסקיט (קלציום טיטאנט), למרות שמבחינה כימית היא זהה לאוליבין ולפירוקסן. לכן ניתן לומר שהמעטפת התחתונה של כ"א עשויה בעיקר מפירוקסן במבנה פרובסקיט.
סוגים שונים של פירוקסנים

חבר חשוב בקבוצת הפירוקסן הוא אורתופירוקסן בשם אנסטטיט, שהוא תוצר של ריאקציה מגמתית, בין פורסטריט, שהוא הסוג הנפוץ ביותר של אוליבין, לבין קוורץ, ששכיח בקרום כדור הארץ, אבל כמעט ואינו מצוי עמוק יותר במעטפת כדור הארץ. כמויות גדולות של אנסטטיט, מעידות על מגמות מאפיות ואולטרא מאפיות, שהתרוממו מכיוון המעטפת אל הקרום.
חבר נוסף ראוי לציון מבין הפירוקסנים הוא האומפציט, שמופיע בעיקר בסלעים מטאמורפיים שעברו התמרה בלחץ גבוה ולפיכך הוא מהווה אינדיקציה לתנועות טקטוניות משמעותיות בהיסטוריה הגאולוגית.
לקריאה נוספת

Frandon John, The Practical Encyclopedia of Rock and Minerals, Lorenz Books: London 2006
פינק פלויד - החומה

ערך זה עוסק בסרט המוזיקלי. אם התכוונתם לאלבום של פינק פלויד, ראו .
| --- | --- |

 מבוסס על:  The Wall 
 בימוי:  אלן פארקר
 הופק בידי:  אלן מרשל 
 תסריט:  רוג'ר ווטרס אלן פארקר
 עריכה:  גרי המבלינג 
 שחקנים ראשיים:  בוב גלדוף כריסטין הרגריבס אלינור דייוויד אלכס מקאווי בוב הוסקינס מייקל אנסיין
 מוזיקה:  פינק פלויד
 צילום:  פטר ביזיו 
 מדינה:  הממלכה המאוחדת 
 חברת הפקה:  מטרו גולדווין מאייר, Goldcrest Films 
 חברה מפיצה:  מטרו גולדווין מאייר, נטפליקס 
 שיטת הפצה:  וידאו על פי דרישה 
 הקרנת בכורה:  6 באוגוסט 1982 (ניו יורק)
 משך הקרנה:  95 דק' 
 שפת הסרט:  אנגלית 
 סוגה:  סרט מוזיקלי, סרט דרמה, סרט אמנותי 
 הכנסות:  22,244,207 מיליון דולר
 הכנסות באתר מוג'ו:   pinkfloydthewall
 סרט קודם:  פינק פלויד בפומפיי 
 סרט הבא:  The Final Cut 
 דף הסרט ב־IMDb
 
פינק פלויד - החומה (באנגלית: Pink Floyd The Wall) הוא סרט דרמה מוזיקלי אפי בריטי-אמריקאי משנת 1982 המשלב לייב-אקשן ואנימציה המבוסס על אלבום להקת פינק פלויד בעל אותו השם מ-1979. את הסרט ביים אלן פארקר בעוד ג'רלד סקארף אייר וביים את קטעי האנימציה המרובים בו. אלן מרשל הפיק את הסרט על פי תסריט מאת רוג'ר ווטרס מתוך האלבום של הלהקה.
הסרט, בדומה לאלבום עצמו, מתאר את סיפורו של פינק, כוכב רוק מצליח שבעקבות מות אביו במלחמת העולם השנייה, ושימוש מסיבי בסמים בשנות השישים והשבעים מאבד את שפיותו ואת דעתו, ונהפך למטורף הזוי. הזיותיו המרובות כוללות את הפיכתו של פינק לשליט דיקטטורי עליון הדומה מאוד לאדולף היטלר. הסרט מתאר את סיפור חייו של פינק, כולל ילדותו והיותו תלמיד במערכת החינוך הנוקשה של בריטניה בשנות החמישים. בסרט מככב בוב גלדוף בתפקיד הראשי לצד בוב הוסקינס, אלינור דייוויד, כריסטין הרגרייבס, מייקל אנסין, ג'יימס לורנסון ואלכס מקאבוי בתפקידים תומכים. מקאבוי זכה לפריצה בזכות תפקידו הידוע בסרט כמורה בית הספר של פינק שידוע בזכות אישיותו הסדיסטית והמזוכיסטית.
החומה הוצג לראשונה בפסטיבל קאן ה-35 ב-23 במאי 1982, ויצא רשמית לאקרנים ב-14 ביולי 1982 בבריטניה, וב-6 באוגוסט 1982 בארצות הברית. עם יציאתו, זכה הסרט לביקורות חיוביות מאוד על עיצוב ההפקה, המוזיקה, הכתיבה, הבימוי והאנימציה, אולם תוכנו האלים והסוריאליסטי של הסרט, כמו גם המיניות הרבה בו, זיכו אותו בביקורות חריפות.
בנוסף להצלחה הביקורתית, גרף הסרט יותר מ-22 מיליון דולר ברחבי העולם, זאת לעומת תקציב הפקה של כ-12 מיליון דולר בלבד. מאז יציאתו ועד היום, נחשב הסרט לאחד מהסרטים החשובים והגדולים בכל הזמנים [דרוש מקור].
עלילת הסרט

הסרט מציג את הבנייה ההדרגתית וההריסה האולטימטיבית של קיר מטפורי, אשר משקף את תחושת הבדידות והניכור בחייו של הגיבור הטרגי של הסרט, אשר מובילה אותו במהלך הסרט לסף הטירוף. החומה המטפורית, שהפכה ממשית בהופעות הלהקה של "החומה" בראשית שנות השמונים כאמצעי הפרדה בין הלהקה לבין הקהל, הייתה רעיון של רוג'ר ווטרס, שבשלב מסוים בשנות השבעים מאס בהתנהגות הקולנית והוולגרית של חלק גדול מהקהל בהופעות הלהקה, וכתוצאה מכך החליט על בניית חומה (שנהרסת בסיום המופע) ביניהם.
לאורך הסרט מוצגים שלבים שונים בהתפתחות הפיזית והנפשית בחייו של הגיבור הראשי של הסרט - פינק. הסרט מתחיל בתקופת ילדותו של פינק, בשנות החמישים המוקדמות בבריטניה. תקופת הילדות מציגה ילד מופנם, בודד וחולמני בבית ובבית הספר, הגדל כשברקע נמצא כל העת אביו שנהרג במלחמה והזיכרונות שהותיר אחריו, ובצל אימו הדומיננטית והמגוננת עליו יתר על המידה כתוצאה מכך, שזהו תיאור מהימן של ילדותו של רוג'ר ווטרס. בהמשך חייו, גם כאשר פינק הופך לכוכב רוק מצליח, הוא נותר עדיין בתחושת תסכול ואכזבה.
בסוף שנות השישים פינק מתחתן עם אישה יפה, ועדיין חש ריקנות בחייו, ולאחר שאשתו מנהלת רומן עם גבר אחר ועוזבת אותו, פינק מתמוטט נפשית ומתמכר לסמים. חלק זה של חייו מתאר את בגרותו המוקדמת של סיד בארט והתרחקותו הפיזית והנפשית מהעולם בכלל, ומהלהקה בפרט. לאחר שהאמרגן של פינק (מגולם על ידי בוב הוסקינס) מוצא אותו במצב של קהות חושים, הוא מחליט שההופעות חייבות להתקיים בכל מחיר ושולח רופאים אשר נותנים לפינק משככי כאבים שונים ותרופות נוגדות דיכאון. פינק חוזר להופיע, אך בשל המצב הנפשי בו הוא שרוי, הוא חווה הזיות שונות במהלך ההופעות, אשר גורמות לו להאמין שהוא מנהיג של קבוצה פשיסטית, בעלת דמיון רב לתנועות הנאו-נאציות המודרניות, וכי המופעים הם למעשה המפגנים של הקבוצה.
פינק מנסה להתמודד עם הזיותיו ולהילחם בהן. בחלק האחרון של הסרט, המוצג כולו באנימציה, פינק ניצב בפני בית משפט. שלב זה בחייו של פינק מייצג את המצב הנפשי בו פינק מצוי. לאחר שמוצגים במשפט עדויותיהם של אימו של פינק, של המורה הסאדיסט של פינק ושל אשתו, השופט מורה לפינק "למוטט את החומה!".
שחקנים ודמויות

בוב גלדוף - פינק, גיבור הסרט. כוכב רוק מצליח אשר מאבד את שפיותו ואת דעתו בשל מות אביו במלחמת העולם השנייה, ושימוש מרובה בסמים ונהפך למטורף הזוי ובודד, כשבין הזיותיו, הופך לשליט דיקטטורי.
קווין מקיאון - פינק הצעיר.
אלינור דייוויד - אשתו של פינק.
אלכס מקאבוי - מורה סאדו-מזוכיסט בבית הספר של פינק, בילדותו. המורה מסמל את מערכת החינוך הנוקשה בבריטניה שהובילה את פינק פלויד ליצור את השיר "Another Brick in the Wall" כמחאה נגד היחס המשפיל לילדים.
בוב הוסקינס - מנהלו האישי והאמרגן של פינק.
מייקל אנסין - מנהל בית המלון בו שוהה פינק.
ג'יימס לורנסון - אביו של פינק. חייל בבעלות הברית אשר נופל במלחמת העולם השנייה, דבר המצלק את פינק נפשית ומוביל לאובדן שפיותו.
כריסטין הרגרייבס - אימו של פינק. אישה מגוננת ודאגנית, אשר מגבירה את דאגנותה בעת שבעלה מת והיא נותרה לבדה לגדל את פינק.
ג'ני רייט - גרופי אמריקאית.
הפקה > פיתוח

בשנת 1980 ,כשנה אחרי יציאת האלבום "The Wall" של להקת פינק פלויד, הקולנוען אלן פארקר נפגש עם המאייר הפוליטי ג'רלד סקארף כדי לדון בפיתוח סרט קולנוע באורך מלא המתאר את סיפור האלבום המפורסם. המפיק אלן מארשל אהב את הרעיון ופנה לרוג'ר ווטרס והודיע לו על יצירת הסרט. MGM אהבו את הרעיון, ולקחו על עצמם לממן, להפיץ ולהפיק את הסרט המיועד, והעניקו לפרויקט תקציב של 12 מיליון דולר בלבד.
אולם, עוד לפני שהאלבום יצא, הוכרז כי סרט ייעשה.
הפקה > פיתוח > כתיבה ועיצוב

ג'רלד סקארף השתמש בכישורי האיור והאנימציה שלו ובחברת אפקטים ויזואליים כדי ליצור, לעצב ולאייר את הסגנון והאנימציה של הסרט בעוד רוג'ר ווטרס החל בכתיבת "תסריט" המבוסס על האלבום של הלהקה. בסופו של דבר, בשנת 1981, ההפקה הושלמה מהר מאוד.
הפקה > צילומים

הצילומים לסרט נערכו בבריטניה ובארצות הברית והחלו בסוף ינואר 1981 ותמו בדצמבר 1981.
פסקול הסרט

השינויים שבוצעו בפסקול הסרט מהשירים המקוריים באלבום "The Wall":
| רצועה | שינויים |
| --- | --- |
When the Tigers Broke Free part 1: רצועה שהתווספה
In the Flesh?: רצועה מורחבת אשר נערכה מחדש וחלק השירה הוקלט מחדש בביצועו של גלדוף
The Thin Ice: רצועה מורחבת אשר נערכה מחדש כאשר מנגינת פסנתר התווספה לבית השני של השיר
Another Brick in the Wall part 1: ללא שינוי
When the Tigers Broke Free part 2: רצועה שהתווספה
Goodbye Blue Sky: הרצועה נערכה מחדש
The Happiest Days of Our Lives: הרצועה נערכה מחדש
Another Brick in the Wall part 2: הרצועה נערכה מחדש כאשר גיטרות נוספות התווספו למנגינה, החלק אותו מבצעת מקהלת הילדים נערך מחדש וקוצר, החלק של המורה נערך מחדש ובוצע על ידי אלכס מק'אבוי ושולב לתוך החלק אותו מבצעת מקהלת הילדים.
Mother: הרצועה הוקלטה מחדש כאשר הסולו של גיטרה והמילים של השיר שונו
Empty Spaces: הוסר לטובת הרצועה "What Shall We Do Now?"
What Shall We Do Now?: רצועה שהתווספה - גרסה חלופית לרצועה "Empty Spaces"
Young Lust: ללא שינוי אך צעקות שהתווספו ושיחת הטלפון אשר הוסרה
One of My Turns: הרצועה נערכה מחדש
Don't Leave Me Now: אורך הרצועה קוצר
Another Brick in the Wall part 3: הרצועה הוקלטה מחדש בקצב מהיר יותר
Goodbye Cruel World: ללא שינוי
Hey You: לא כלול בסרט (זמין במהדורת ה-DVD של הסרט)
Is There Anybody Out There?: הרצועה הוקלטה מחדש
Nobody Home: חלק השירה ברצועה נערך מחדש
Vera: ללא שינוי
Bring the Boys Back Home: הרצועה הוקלטה מחדש. חלק השירה של רוג'ר ווטרס הוסר
Comfortably Numb: הרצועה נערכה מחדש
The Show Must Go On: הרצועה איננה נכללת בפסקול הסרט
In the Flesh: הרצועה הוקלטה מחדש כאשר חלק השירה הוקלט בביצועו של גלדוף
Run Like Hell: הרצועה נערכה מחדש וקוצרה
Waiting for the Worms: הרצועה קוצרה
Stop: הרצועה הוקלטה מחדש כאשר חלק השירה הוקלט בביצועו של גלדוף
The Trial: הרצועה נערכה מחדש
Outside the Wall: הרצועה הוקלטה מחדש
השירים היחידים מתוך האלבום אשר לא נכללו בסרט הם "Hey You" ו-"The Show Must Go On". מרבית הקטעים שהוסרו מהסרט המקורי קיימים כיום במהדורת ה-DVD של הסרט.
פנתר (כטב"ם)

פנתר הוא כטמ"ם טקטי מתוצרת התעשייה האווירית לישראל בעל יכולת המראה ונחיתה אנכית (VTOL)
יכולת ה-VTOL מאפשרת לכטב"ם להמריא ולנחות ללא מסלול ובמקומות לא מוכשרים לנחיתה. הפנתר בעל שלושה מנועים, שניים מהם בעלי יכולת הטיה של צירם כדי לאפשר יכולת טיסה אופקית מצד אחד, ויכולת המראה ונחיתה אנכית מצד שני. המנוע השלישי בעל ציר קבוע, מטרתו לספק עילוי נוסף להמראות ונחיתות אנכיות. הנעת הכטב"ם נעשית באמצעות מנועים חשמליים המתוארים כשקטים במיוחד.
את הפנתר ניתן להרכיב  בשטח ולהכין אותו לפעולה במהירות והוא נשלט על ידי שני מפעילים בקרון שליטה.
מיני פנתר

גרסה קטנה יותר של הפנתר. במשקל 12 קילוגרמים ומסוגל לשוטט במשך כשעתיים, את המיני פנתר ניתן להביא לשטח ולהרכיב אותו לפעולה מהירה והוא נשלט על ידי שני מפעילים אך בניגוד לפנתר השילטה נעשית על ידי מחשב נישא, ללא תלות בקרון שליטה.
מיני פנתר > מפרט

זמן טיסה מרבי: 1.5 שעות
טווח טיסה: 20 ק"מ
גובה טיסה מרבי: 1,500 רגל
מהירות טיסה: 30-40 קשר
משקל המראה מקסימלי: 12 ק"ג
משקל מטע"ד: 2 ק"ג.
הכטב"ם טקטי נושא מטע"ד מטיפוס (Mini-POP (Plug-in Optronic Payload, אף הוא מתוצרת התעשייה האווירית לישראל. מטע"ד זה כולל מצלמה עם ערוץ יום ולילה, וכן סמן לייזר.את הפנתר ניתן להביא לשטח ולהרכיב אותו לפעולה מהירה והוא נשלט על ידי שני אנשים מקרון פיקוד. כמו הפנתר, המיני פנתר נשלט על ידי שני מפעילים אך זה נעשה על ידי מחשב נישא, ללא תלות בקרון שליטה.
הערות שוליים

↑  IAI reports special forces interest in Panther tiltrotor UAV family - 10/4/2010 - Flight Global
↑  Israel Aerospace Industries unveils Panther UAV | News | The Engineer
1 2  IAI deploys next-gen VTOL UAV | TG Daily
↑  Mini Panther front.eps
| כטב"מים תוצרת ישראל |
| --- | --- | --- |
| מזל"טים | בירד-איי • I-View • סקיילרק 1 • סקיילרק 2 • סקיילרק 3 • הרמס 45 |  |
| כטב"מים טקטיים | מסטיף • מוסקיטו • סקאוט • RQ-2 פיוניר • האנטר • סרצ'ר • פנתר • הרמס 90 • הרמס 180 • הרמס 450 • הרמס 650 • הרון-T |  |
| כטב"מים ארוכי טווח | הרון 1 • איתן • סופר הרון • הרון 2 • הרמס 900 • הרמס 1500 • יסעורון ירוק |  |
| חימוש משוטט | הארפי • הארופ • ברקן ירוק • שרקרק • LANIUS |  |
| כלי טיס מתוצרת התעשייה האווירית לישראל |
| --- | --- | --- |
| מטוסי קרב | נשר • כפיר • נמר • אריה • לביא • F/A-259 סטרייקר |  |
| מטוסים צבאיים | ערבה •  סי-סקאן • צוקית |  |
| מטוסים אזרחיים | וסטווינד • גאלפסטרים G100 (אסטרה) • גאלפסטרים G200 (גלקסי) |  |
| כטב"מים | בירד-איי • I-View |  |
| כטב"מים טקטיים | מוסקיטו • סקאוט • RQ-2 פיוניר • האנטר • סרצ'ר • פנתר • תעתוע • הרון-T |  |
| כטב"מים ארוכי טווח | הרון 1 • איתן • סופר הרון • הרון 2 • יסעורון ירוק |  |
| חימוש משוטט | הארפי • הארופ • ברקן ירוק |  |
| טילים | שביט (משגר לוויינים) • יריחו • להט • נמרוד • ברק 8 • ברק MX • גבריאל • לורה • חץ 2 • חץ 3 • חץ 4 • ג'אמפר • SkySniper • (אנ') Wind Demon |  |
פטר גודב

פטר טודורוב גוּדֶב (בבולגרית: Петър Тодоров Гудев;‏ 13 ביולי 1862, גראדץ, מחוז סליבן, האימפריה העות'מאנית – 11 במאי 1932, סופיה, ממלכת בולגריה) היה פוליטיקאי בולגרי אשר כיהן כשר הפנים וראש ממשלת נסיכות בולגריה.
פטר גודב נולד בעיירה גראדץ, את השכלתו התיכונית רכש בסליבן ואת השכלתו האקדמית במשפטים רכש בפריז ובבריסל. גודב לחם במהלך מלחמת בולגריה–סרביה (1885). הוא הצטרף למפלגת העם הליבראלית וב-1896 נבחר לפרלמנט הבולגרי. בין 1905 ל-1907 כיהן גודב כיושב ראש האספה הלאומית הבולגרית. לאחר רציחתו של דימיטר פטקוב בכדורי מתנקש וכינונה של ממשלת מעבר זמנית בראשות דימיטר סטאנצ'וב, כיהן למשך מספר חודשים כראש הממשלה ושר הפנים של בולגריה. כהונתו נקשרה לפרשיית שחיתות כלכלית במסגרתה הואשם בשימוש בכספי ציבור למטרותיו הפרטיות. גודב נאלץ להתפטר ופרש מהחיים הציבוריים. הוא הלך לעולמו ב-1932 בסופיה והוא בן 70 שנים.
פנטקוסט

| --- | --- |

"פנטקוסט" (1303–1305), פרסקו מאת ג'וטו בקפלת סקרובני
 שמות נוספים:  שבועות, יום החמישים, יום ראשון הלבן, היום האחרון של עונת הפסחא
 סוג:  דתי נוצרי
 סיבה:  ירידת רוח הקודש על שנים-עשר השליחים
 חוגגים:  נוצרים
 חגיגות:  ארוחה משפחתית, ורדים, הכנת עוגות, תהלוכות, ריקודי עם, עמוד מאי ועריכת טקסי חתונות טבילות וקונפירמציה
 מתקשר עם:  עונת הפסחא, פסחא, חג העלייה, יום שני של פנטקוסט, חג השילוש הקדוש, חג הלחם והיין הקדושים
 מועד
 תאריך התחלה:  חמישים יום אחרי יום ראשון של הפסחא
 תאריך סיום:  יום שני בחלק מהמדינות
כנסייה לותרנית מקושטת לכבוד פנטקוסט
פֶּנְטֵקוֹסְט (מיוונית: Πεντηκοστή) הוא חג בדת הנוצרית המציין את ירידת רוח הקודש על שליחיו של ישו חמישים ימים לאחר חג הפסחא, ומתקשר לחג השבועות ביהדות. הפנטקוסט מסיים את עונת הפסחא.
החג ומשמעותו

הפנטקוסט נקרא כך כי האירוע שלציונו נקבע חל בחג שבועות, ששמו היווני הוא "פנטקוסט". לפי הברית החדשה, רוח הקודש נחה על שליחי ישו במהלך החג בירושלים, ויום זה נחשב ליום ייסודה של הכנסייה העולמית.
שם החג, "פנטקוסט" בא מהמילה היוונית "פנטקוסטה", שפירושה הוא "החמישים במספר", והוא חל ביום ראשון, שבעה שבועות לאחר יום ראשון של פסחא (או חמישים ימים בסך הכל כולל יום ראשון של פסחא עצמו, בהקבלה לספירת העומר שבין יום הנף העומר לשבועות, החלים ביום ראשון לפי הצדוקים, הבייתוסים, השומרונים ולוח השנה במגילות קומראן). בגרמנית הוא מכונה "Pfingsten" ("חמישים"), ובאנגלית "Whitsunday" או "Whitsun" ("יום ראשון הלבן"), על שם הגלימות הלבנות שנהגו המוטבלים ללבוש בערב החג (להלן).
בדומה לכל חגי עונת הפסחא, גם פנטקוסט הוא חג נע, ומועדו נקבע בכל שנה בהתאם למועדו של הפסחא. במאה ה-21 חל החג בין 10 במאי ל-13 ביוני במערב, ובין 24 במאי ל-27 ביוני במזרח. בחלק מהמדינות נחשב גם יום שני של פנטקוסט לחג רשמי, אם כי מאז ועידת הוותיקן השנייה, הדבר אינו מחויב.
אירוע הפנטקוסט בברית החדשה

ירידת רוח הקודש מתוארת בפרק ב' בספר מעשי השליחים בברית החדשה. האירוע התרחש בהתאספות אחד-עשר השליחים לכבוד חג השבועות:
בְּיוֹם מְלֹאת שִׁבְעַת הַשָּׁבוּעוֹת הָיוּ כֻּלָּם יַחְדָּיו. פִּתְאוֹם הָיָה קוֹל מִן הַשָּׁמַיִם, כְּקוֹל מַשַּׁב רוּחַ עַזָּה, וְהוּא מִלֵּא אֶת כָּל הַבַּיִת אֲשֶׁר יָשְׁבוּ בּוֹ. אָז הוֹפִיעוּ לְנֶגֶד עֵינֵיהֶם לְשׁוֹנוֹת כְּלַהֲבוֹת אֵשׁ, שֶׁהִתְפַּזְּרוּ וְנָחוּ אַחַת אַחַת עַל כָּל אֶחָד מֵהֶם. וְכֻלָּם נִמְלְאוּ רוּחַ הַקֹּדֶשׁ וְהֵחֵלּוּ לְדַבֵּר בִּלְשׁוֹנוֹת אֲחֵרוֹת כְּפִי שֶׁנָּתְנָה לָהֶם הָרוּחַ לְדַבֵּר.
בעקבות הישמע "קול [זה] מן השמים", התאסף באתר קהל נבוך:
בִּירוּשָׁלַיִם הִתְגּוֹרְרוּ יְהוּדִים יִרְאֵי אֱלֹהִים מִכָּל עַם וְעַם אֲשֶׁר תַּחַת הַשָּׁמַיִם. כַּאֲשֶׁר נִשְׁמַע הַקּוֹל הַזֶּה הִתְקַהֲלוּ עַם רַב וְכֻלָּם נָבוֹכוּ, שֶׁכֵּן כָּל אִישׁ שָׁמַע אוֹתָם מְדַבְּרִים בִּשְׂפָתוֹ שֶׁלּוֹ. הֵם נִתְמַלְּאוּ תִּמָּהוֹן וּפְלִיאָה וְאָמְרוּ: הֲרֵי כָּל הַמְדַבְּרִים הָאֵלֶּה גְּלִילִיִּים, וְאֵיךְ כָּל אֶחָד מֵאִתָּנוּ שׁוֹמֵעַ בִּשְׂפַת מוֹלַדְתּוֹ?
לאחר מכן הופיע פטרוס ונשא דרשה בפני הקהל, על היותו של ישוע המשיח שעליו דיברו נביאי ישראל:
"14 אָז יַעֲמֹד פֶּטְרוֹס וְעַשְׁתֵּי הֶעָשָׂר עִמּוֹ וַיִּשָּׂא אֶת־קוֹלוֹ וַיְדַבֵּר אֲלֵיהֶם לֵאמֹר אַנְשֵׁי יְהוּדָה וְישְׁבֵי יְרוּשָׁלַיִם כֻּלָּם זֹאת יָדֹעַ תֵּדְעוּ וְהַאֲזִינוּ אֶל־דְּבָרָי׃" "36 לָכֵן יֵדַע־נָא בֵּית־יִשְׂרָאֵל כֻּלּוֹ בָּרוּר כִּי הָאֱלֹהִים שָׂם אֶת־יֵשׁוּעַ זֶה אֲשֶׁר צְלַבְתֶּם לְאָדוֹן וּלְמָשִׁיחַ׃ 37 וַיְהִי כְשָׁמְעָם הִתְעַצְּבוּ אֶל־לִבָּם וַיֹּאמְרוּ אֶל־פֶּטְרוֹס וְאֶל־שְׁאָר הַשְּׁלִיחִים אֲנָשִׁים אַחִים מַה־נַּעֲשֶׂה׃"
משסיים פטרוס את דבריו, החליטו רבים להיטבל לנצרות - בשל כך נהגו לטבול בערב פנטקוסט את המתנצרים החדשים בשנה האחרונה:
"38 וַיֹּאמֶר פֶּטְרוֹס אֲלֵיהֶם שׁוּבוּ מִדַּרְכֵיכֶם וְהִטָּבְלוּ כָּל־אִישׁ מִכֶּם לְשֵׁם יֵשׁוּעַ הַמָּשִׁיחַ לִסְלִיחַת חֲטָאֵיכֶם וְקִבַּלְתֶּם אֶת־מַתְּנַת רוּחַ הַקֹּדֶשׁ׃ 39 כִּי לָכֶם הַהַבְטָחָה וְלִבְנֵיכֶם וּלְכֹל הָרְחוֹקִים לְכָל־אֲשֶׁר קֹרֵא יְהוָֹה אֱלֹהֵינוּ לָהֶם׃ 40 וַיָּעַד עוֹד בָּהֶם בִּדְּבָרִים אֲחֵרִים הַרְבֵּה וַיַּזְהִירֵם לֵאמֹר הִמָּלְטוּ נָא מִן־הַדּוֹר הָעִקֵּשׁ הַזֶּה׃ 41 וַיְקַבְּלוּ אֶת־דְּבָרוֹ בְּשִׂמְחָה וַיִּטָּבֵלוּ וּבַיּוֹם הַהוּא נוֹסְפוּ כִּשְׁלשֶׁת אַלְפֵי נָפֶשׁ׃"
מנהגי החג

הצבעים האופייניים לחג הם אדום ולבן, המסמלים את לשונות האש שירדו על השליחים ואת רוח הקודש שהתגלתה כאור או כיונה. הכמרים לבושים בגלימות ואדרת אדומה. בארצות שונות, בעיקר ארצות קתוליות מובהקות, נהוג להביא ורדים ולפזרם כזכר לאש שירדה על השליחים. גם מזבח התפילה מקושט בורדים, בלונים ונרות אדומים-לבנים עם סמלי יונה ואש.
ילדים נוהגים לגזור כתרים בצורת להבות וישנן צעדות בהן תוקעים בחצוצרות המסמלות את ירידת רוח הקודש. הקתולים נוהגים לשיר בתפילות הבוקר (Terce) והערב (Vespers) את ההמנון "בוא, רוח בורא" (Veni Creator Spiritus). בכנסיות מכבים את נר הפסחא לציון סוף עונת הפסחא.
בתקופת החג נוהגים לערוך למצטרפים חדשים לדת את טקס הקונפירמציה וכן גם לילדים שהגיעו לגיל 7 בכנסייה הקתולית. בכנסיות אנגליקניות נהוג לערוך גם את טקס הטבילה בחג זה.
מאכל המאפיין את החג הוא עוגת קצפת ותותים, המסמל את שיא האביב ואת צבעי החג.
פרחים אדומים ונרות מקשטים את הכנסייה לרגל החג
כנסייה אפיסקופלית ברוצ'סטר, ארצות הברית מקושטת לכבוד הפנטקוסט